Chile er et land på den sydvestlige kyst af Sydamerika mellem Andesbjergene og Stillehavet. 
Atacamaørkenen i det nordlige Chile indeholder store mineralrigdomme, specielt kobber. Landets befolkningsmæssige, kulturelle og politiske centrum er et arealmæssigt relativt lille område nogenlunde midt i landet, hvor også den største del af landbrugsproduktion findes. Sydchile er rigt på skove og græsningsarealer, og her finder man desuden flere vulkaner og søer. Den sydlige kyst er en labyrint af fjorde og kanaler, forvredne halvøer og øer.
Spanien erobrede og bosatte Chile i midten af det 16. århundrede og overtog derved magten fra Inkariget. Landet blev uafhængigt i 1818 og etablerede sig i løbet af århundredet som en relativt stabil, autoritær republik med en pæn økonomisk vækst. I midten af det 20. århundrede opstod der politisk højre-venstre polarisering og uro, som kulminerede med militærkuppet i 1973, hvor Salvador Allendes venstreorienterede regering blev væltet og erstattet af et 16 år langt militærdiktatur. Diktaturet blev afløst af en demokratisk valgt centrum-venstre-koalition, der styrede landet i fire præsidentperioder frem til 2010. ("Læs mere..")
